Lögfræðingar serbnesku tennisstjörnunnar Novak Djokovic segja að hann hafi fengið undanþágu fá reglum um bólusetningar í Ástralíu vegna nýlegrar Covid-19 sýkingar hans. Sú ástæða var hins vegar ekki tekin gild á landamærum Ástralíu.
Djokovic hefur aldrei staðfest það með berum orðum að hann sé óbólusettur en tilkynnti í vikunni að hann væri á leið til Ástralíu á Opna ástralska meistaramótið í tennis með undanþágu frá bólusetningarskyldu sem ríkir í landinu. Tennissamband Ástralíu hafði gefið út að möguleikar væru á að fá undanþágu frá skyldunni ef íþróttafólk hefði læknisfræðilega ástæðu og sönnun þess að það gæti ekki þegið bólusetningu. Þegar Djokovic hins vegar lenti í Melbourne var honum neitað um inngöngu í landið og dvelur nú á hóteli fyrir innflytjendur þar til mál hans fer fyrir rétt í Ástralíu á mánudag. Ástæða neitunarinnar er sögð sú að hann hafi ekki framvísað nægilega góðum sönnunargögnum fyrir undanþágunni þar sem að fyrri sýking er ekki metin sem gild ástæða fyrir því að vera bólusettur. Ekki hafði verið greint frá þessari sýkingu Serbans áður, en hann fékk Covid-19 í júní 2020 eftir tennismót sem hann stóð fyrir sjálfur í Serbíu. Á því móti var hann harðlega gagnrýndur fyrir skort á smitvörnum.
Smit hefur greinst í leikmannahópi karlaliðs Hollands í handbolta en liðið verður með Íslendingum í riðli á EM sem hefst í næstu viku. Erlingur Richardsson er þjálfari hollenska liðsins.